philips etc. ad longum doen te weetene dat wij hebben
ontfangen die supplicatie van francois van achten
soone jans, oudt ontrent tweentwintich iaeren
geboren inwoonder onser stadt van mechelen inhoudende
hoe dat hy op den meijdach xvjc eenenviertich synde
tot verrichtinge van syns vaders affairen als wesen
een oudt bedraeght man gecommen binnen onse stadt
bruessele heeft ontrent den avont gerencontreert
eenen persoon van syn kennis genaempt n. jan
geboren van s’hertogenbosche ende gaende t’saemen
wandelen syn ontrent den acht uren gecommen
beneden sinte geleyns straet in sekere herberghe
genaempt sinte jan baptiste alwaer zij t’saemen
drinckende oock is gecommen seeckere jonghe
lichte dochter genaempt marie de bolducq ende
daer gebleven zijnde tot ontrent de thien uren
t’savonts ende gevraeght synde naerde rekeninghe
van het gelach heeft den weerdt t’selve gerekent
ende gebrocht daerop den voors. n. jan antwoorde
al kijvende ende krakeelende dat t’selve te
excessif ende ombehoorlijck was gerekent heeft
den suppliant om t’selve te verhueden gerepliceert
dat t’selve gheen lieden en waeren om onbehoorlijck
te rekenen waerover zy alte saemen kijvende ende
krakeelende sijn gecommen tot inden ganck om uuyt
de deure te gaen alwaer den voors. jan heeft
uuytgetrocken syn rappier gelijck den suppliant
tot nootelycke defensie van sijnen lijve oock
heeft gedaen uuytgeblaesen synde het licht ende
gedrongen ende gekomen sijnde tot op der straeten
heeft aldaer ontfangen eens steeck ontrent den
buijck ende op dat den suppliant vanden lijve niet
en soude worden geevelt : die voers. marie de
bolducq inden donckeren tusschen beyde gaende : heeft
ongeluckelijck met des suppliants rappier van achter
inden rugge tot sijn groot leetwesen ontfanghen
eenen steeck : daer van sy corts daernaer is overleden
ende alzoo t’voors. feijt geensints en is geschiedt
met opsetten wille dan wel onnooselijck ofte onwetens
als hebbende te voerens met deselve dochter noijnt
eenigen den minsten twist oft questie gehadt dat
t’selve feijt oock is overjaert geduerende welcke
tijde hij hem heeft moeten absenteren buijten s’lants
gelijck hy noch doet dat zijnen vaeder is een oudt
bedraecht man die nu veele maenden mette
geraecktheijt heeft te bedde gelegen gelyck
hy noch doet ende oock zijne moedere die hy in
hunne aude daghen ende indispositie in hunne nering
ende affairen geerne soude assisteren badt oversulcx
oitmoedelyck om onse opene brieven van remis daer toe
dienende waerom soo ist dat wy desen aengesien
ende aenschouw nemende op de circumstantien deser
saecke hier op ierst gehadt d’advijs van onsen lieven
ende wel beminden des amptman onser stadt
brussele geneghen wesende ter beden des voors.
suppliants wilende in dit stuck prefereren gratie
ende misericordie voor strangheijt ende rigeur van
rechte hebben den selven suppliant inden gevalle
als boven quijtgescholden ende vergeven schelden quijt
ende vergeven uuyt onse sunderlinge gratie by desen
onsen briefve t’feyt ende ongeval boven geruert
midts gaders alle breucken corporelle ende criminelle
daer inne hy ter cause voers. midtsgaders dat daeraen
cleven mach tegens ons ende justitie misdaen ende
misbruijckt mach hebben welcken aengaende hebben
hem wedergestelt ende gerestitueert stellen weder
ende restitueren by desen tot sijnen goeden name fame
ende geruchte in onsen voorschreven lande van brabant
ende in allen anderen onsen landen ende heerlickheden
midtsgaders tot zijne onverbeurde goeden {: indijn
hy eenige onder ons heeft : } gelijck ende in alder
manieren soo hy was voor de toecompste van den
voors. feijte imponerende hierop een eeuwich
geswijgh onsen lieven ende getrouwen raedt ende
procureur generael van brabant ende allen anderen onsen
ende onsen vazallen oft der smalre heeren richteren
justicieren ende officieren wie zij sijn satisfactie
ende beternisse ierst ende vooral gedaen der
partije geinteresseerde voor soo veele die noch
nijet gedaen en zij ende eenighe daer toe staet
civilijck alleenelijck ende die saecke sulcx is verheijschende
behoudelijck dat de voors. costen van justitien hieromme
alleer gedaen suppliant gehouden sal sijn t’voors. feijt
tegens ons te beteren civilyck naerde gelegentheijt
vande saecken ende faculteijt van sijne goeden
met oock te betaelen die redelijcke costen van justitien
hieromme alreede gedaen ende te doene alles ter
taxatien ende moderatien van onsen seer lieven ende
getrouwen cancellier ende luyden van onsen
raede geordonneert in brabant die wij daertoe
gecommitteert hebben ende committeren by desen ontbieden
daerom ende bevelen den selven onsen cancellier ende
luyden van onsen voors. raede dat voer hen geroepen
die daeromme behoiren geroepen te zijne zij procederen
wel ende deugdelijck tot verificatie ende
interinement van dese onse brieven van remis naer
hunne forme ende inhouden ende ter taxatien ende
moderatien van de selve amende civile ende costen
van justitie voors. alzoo sij sullen bevinden te behoiren
welck interinement de voors. suppliant gehouden
sal zijn te versuecken ende hem in persoone te presenteren
in onsen voors. raede binnen sesse maenden naestcomende
op pene van te verbeuren d’effect van dijen ende dat
gedaen ende de selve civile boete ende costen van
justitien getaxeert ende betaelt synde in handen vande
genen dien dat behoiren zal zij onsen voors. procureur
generael in brabant ende allen anderen ons rechteren
justicieren officieren ende ondersaeten tegenwoordighe
ende toecommende dijen dat aengaen zal moghen
heure stedehouderen ende een iegelijck van hun
besundere soo hun toebehoiren zal laeten ende
gedogen den voors. suppliant van deser onser
tegenwoordiger gratien ende remissien ende van allen
d’inhouden van deser inden vuegen ende manieren voere
verhaelt paisibelyck rustelyck vredelijck ende
volcomelijck ten eeuwighen daege
#maer indijen sijn
lijff oft eenige van
sijns goeden daertoe
gearresteert becom-
mert oft belet waeren
dat zy die setten ende
stellen doen setten ende
stellen terstont ende
sonder vertreck tot
geheelder ende volcomen-
der delivrantien want
ons alzoo gelieft ende
ten eynde dit vast
ende gestadich blijve
ten eeuwighen daghe#
soo hebben wy onsen
seghel hier aen doen hangen behoudelijck in andere dingen
onsen rechte ende eenen iegelijck anders des zijns
gegeven binnen onser stadt bruessel inde
maent van september xvjc tweenviertich
ende van onse rijcke het eenentywintichste